शहर की सब्जी मंडी इस कदर अतिक्रमण की चपेट में है कि पैदल चलना मुश्किल है। रविवार की सुबह नौ बजे एसडीएम रामकेश यादव, तहसीलदार पुलिस बल के साथ सब्जी मंडी में अतिक्रमण हटवाने पहुंचे। प्रशासन को देख गल्ला मंडी और सब्जी मंडी के कुछ दुकानदार एक-दूसरे पर टीम को बुलाने की बात कह मारपीट करने लगे। इससे अफरा-तफरी मच गई। बीच-बचाव करने गए एक व्यापारी नेता को भी गुस्से का शिकार होना पड़ा। पुलिस ने सख्ती दिखाते हुए तीन दुकानदारों को हिरासत में ले लिया। दूसरी तरफ अतिक्रमण हटाने के विरोध में सड़क पर उतरे ठेला और फुटपाथ दुकानदारों की मोतीलाल रोड में एसडीएम से नोकझोंक हुई। नाराज फुटपाथ व्यवसायियों ने कोतवाली के पास मोतीलाल रोड को जाम कर दिया। पुलिस ने दुकानदारों को सड़क से खदेड़ जाम खत्म कराया। इसकी वजह से करीब बीस मिनट तक सड़क पर आवागमन प्रभावित रहा। प्रशासन और फुटपाथ व्यवसायियों के बीच सब्जीमंडी में बैठक हुई। एसडीएम ने दो टूक में कहा कि किसी कीमत पर नाले के बाहर दुकान नहीं लगेगा और छज्जा भी नहीं रहेगा। दुकानदारों ने इस पर सहमति जताई। एसडीएम रामकेश यादव ने बताया कि नियमानुसार नाले के बाहर कोई भी दुकान नहीं लगेगी। नियम तोड़ने वाले दुकानदारों पर केस दर्ज कराया जाएगा। वार्ता में सपा नेता अशोक मद्धेशिया, मंटूबाबू जायसवाल, अनूप गुप्ता, धनोज जायसवाल, दिलीप गुप्ता आदि शामिल रहे।